
Text rozhodnutia
Súd: Krajský súd Trnava Spisová značka: 21Sd/20/2016 Identifikačné číslo súdneho spisu: 2016200159 Dátum vydania rozhodnutia: 19. 05. 2016 Meno a priezvisko sudcu, VSÚ: JUDr. Božena Husárová ECLI: ECLI:SK:KSTT:2016:2016200159.1 Uznesenie Krajský súd v Trnave v právnej veci žalobcu: L. V., nar. XX.XX.XXXX, bytom H. XXX/XX, I., proti žalovanej : Sociálna poisťovňa - ústredie, so sídlom Ul. 29. augusta č. 8, 813 63 Bratislava, o preskúmanie zákonnosti rozhodnutia žalovanej č. XXX XXX XXXX X zo dňa 05.10.2015 ta k t o r o z h o d o l : Súd konanie z a s t a v u j e . Žiaden z účastníkov nemá právo na náhradu trov konania. o d ô v o d n e n i e : Žalobkyňa návrhom doručeným žalovanej dňa 03.12.2015 žiadala o preskúmanie rozhodnutia č. XXX XXX XXXX X zo dňa 05.10.2015, ktorým bola jej žiadosť o invalidný dôchodok podľa § 70 a § 71 zák.č. 461/2003 Z.z. o sociálnom poistení v znení neskorších predpisov zamietnutá s odkazom na posudok posudkového lekára sociálneho poistenia Sociálnej poisťovne pobočka Galanta zo dňa 17..09.2015 a posudkového lekára sociálneho poistenia Sociálnej poisťovne, ústredie zo dňa 10.03.2016 ktorí dospeli k záveru, že nie je invalidná, lebo miera poklesu schopnosti vykonávať zárobkovú činnosť je 25% v porovnaní so zdravou fyzickou osobou. Súd vo veci vytýčil pojednávanie na deň 19.05.2016, na ktoré predvolal účastníkov. Dňa 22.04.2016 bolo súdu doručené oznámenie žalobkyne, že na odvolaní, ktoré podal voči rozhodnutiu žalovanej netrvá a návrh berie späť. Podľa § 250l ods. 2 O.s.p., pokiaľ v tejto hlave nie je ustanovené inak, použije sa primerane ustanovenie druhej hlavy s výnimkou § 250a. Podľa § 250h ods. 1, 2 O.s.p., až do rozhodnutia súdu môže žalobca (navrhovateľ) rozsah napadnutého správneho rozhodnutia obmedziť, rozšíriť sa môže len v lehote podľa § 250b O.s.p. Až do rozhodnutia súdu môže žalobca (navrhovateľ) vziať žalobu späť. Ak žalovanému medzitým vzniknú trovy konania, súd rozhodne o ich náhrade. Podľa § 250d ods. 3 O.s.p., súd uznesením konanie zastaví, ak sa žaloba podala oneskorene, ak ju podala neoprávnená osoba, ak smeruje proti rozhodnutiu, ktoré nemôže byť predmetom preskúmavania súdom, ak žalobca neodstráni vady žaloby, ktorých odstránenie súd nariadil a ktoré bránia vecnému vybaveniu žaloby alebo ak žalobca nie je zastúpený podľa § 250a O.s.p., alebo ak žaloba bola vzatá späť. Vzhľadom na prejav vôle žalobkyne spočívajúci v späťvzatí návrhu, súd postupoval podľa § 250d ods. 3 v spojení s § 250h ods. 2 O.s.p. a konanie zastavil. O náhrade trov konania súd rozhodol podľa § 250l ods. 1, 2 O.s.p. v spojení s § 250h ods. 2 O.s.p. a § 146 ods. 1 písm. c) O.s.p. tak, že žiaden z účastníkov nemá právo na náhradu trov konania. Poučenie: Proti tomuto uzneseniu je prípustné odvolanie do 15 dní odo dňa jeho doručenia na Najvyšší súd SR prostredníctvom Krajského súdu v Trnave. V odvolaní sa má popri všeobecných náležitostiach (§ 42 ods. 3 O.s.p.) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha.

